b"\n_START_ARTICLE_\nMelissa (virus)\n_START_PARAGRAPH_\nMelissa je bil makro virus, ki se je \xc5\xa1iril preko elektronske po\xc5\xa1te. Prvi\xc4\x8d se je pojavil 26. marca 1999. \xc5\xa0iril se je z veliko naglico preko interneta, pri tem pa je ru\xc5\xa1il po\xc5\xa1tne stre\xc5\xbenike. \xc4\x8crva je ustvaril ameri\xc5\xa1ki programer David L. Smith, ki ga je FBI izsledila in aretirala. Obsojen je bil na 40 let zapora, kasneje pa je bil dejansko zaprt samo 20 mesecev, pla\xc4\x8dati pa je moral \xc5\xa1e 5.000 dolarjev kazni._NEWLINE_Melissa je bila prvi\xc4\x8d lansirana na Usenetu, v pogovorni skupini alt.sex. \xc4\x8crv je bil skrit v datoteki z imenom List.DOC, ki je vsebovala gesla za dostop do ve\xc4\x8d kot 80 pornografskih internetnih strani. V prvotni obliki je bil \xc4\x8drv razposlan po elektronski po\xc5\xa1ti ve\xc4\x8d uporabnikom ro\xc4\x8dno.\n_START_SECTION_\nLastnosti \xc4\x8drva\n_START_PARAGRAPH_\nMelissa se \xc5\xa1iri na urejevalnike besedil Microsoft Word 97 ter Word 2000. Samodejno se lahko razpo\xc5\xa1ilja s po\xc5\xa1tnega odjemalca Microsoft Outlook 97 ali Outlook 98. \xc4\x8crv ne deluje v nobeni drugi razli\xc4\x8dici Worda, vklju\xc4\x8dno z urejevalniki Word 95, Microsoft Office Word 2003, Word 2004 (Mac) ali Microsoft Office Word 2007. Prav tako se ne more samodejno razpo\xc5\xa1iljati z nobenega drugega odjemalca elektronske po\xc5\xa1te, kot sta Outlook Express ali Windows Mail (razli\xc4\x8dica Outlook Expressa za Windows Vista)._NEWLINE_Ko je Wordov dokument s \xc4\x8drvom aktiviran, se za\xc5\xbeene makro v dokumentu, ki posku\xc5\xa1a preko e-po\xc5\xa1tnega odjemalca poslati oku\xc5\xbeen dokument na prvih 50 elektronskih naslovov iz uporabnikovega adresarja.\n_START_SECTION_\nRazli\xc4\x8dice\n_START_PARAGRAPH_\n\xc4\x8crv je imel ve\xc4\x8d razli\xc4\x8dic, ki so delovale na razli\xc4\x8dne na\xc4\x8dine.\n_START_SECTION_\nMelissa.V\n_START_PARAGRAPH_\nTa razli\xc4\x8dica je podobna razli\xc4\x8dici Melissa.U. Za \xc5\xa1irjenje uporablja Microsoft Outlook, posku\xc5\xa1a pa se posredovati prvim 40 naslovnikom v Outlookovem adresarju. Naslov sporo\xc4\x8dila se glasi:\xc2\xa0\xc2\xbbMy Pictures (<Uporabni\xc5\xa1ko ime>)\xc2\xab, pri \xc4\x8demer je <uporabni\xc5\xa1ko ime> ime, pod katerim je registrirana kopija Microsoft Worda po\xc5\xa1iljateljevega ra\xc4\x8dunalnika._NEWLINE_Sporo\xc4\x8dilo ne vsebuje besedila, pripet pa mu je oku\xc5\xbeeni dokument. Aktiviran (odprt) dokument posku\xc5\xa1a izbrisati podatke z (lokalnih ali omre\xc5\xbenih) diskov: F:, H:, I:, L:, M:, N:, O:, P:, Q:, S:, X:, in Z:._NEWLINE_Po izvedbi program trikrat zapiska in prika\xc5\xbee opozorilno okno z vsebino:\xc2\xa0\xc2\xbbHint: Get Norton 2000 not McAfee 4.02\xc2\xab.\n_START_SECTION_\nMelissa.W\n_START_PARAGRAPH_\nEnaka kot Melissa.A.\n_START_SECTION_\nMelissa.AO\n_START_PARAGRAPH_\nVsebina elektronske po\xc5\xa1te s \xc4\x8drvom Melissa.AO:_NEWLINE__NEWLINE_Subject: Extremely URGENT: To All E-Mail User - <trenutni datum>_NEWLINE_Attachment: <Infected Active Document>_NEWLINE_Body: This announcement is for all E-MAIL user. Please take note_NEWLINE_that our E-Mail Server will down and we recommended you to read_NEWLINE_the document which attached with this E-Mail._NEWLINE_Melissa.AO za\xc4\x8dne delovati ob 10. uri na deseti dan v mesecu. V dokumente \xc4\x8drv vnese besedilo:\xc2\xa0\xc2\xbbWorm! Let's We Enjoy.\xc2\xab"